Help yn yr hydref i'n bywyd gwyllt - RSPB Cymru Blog - We love Wales! - The RSPB Community
RSPB Cymru Blog Help yn yr hydref i'n bywyd gwyllt
Help yn yr hydref i'n bywyd gwyllt
A ninnau ar drothwy tywydd oerach yr hydref, mae'n anodd iawn ffarwelio â chynhesrwydd a heulwen yr haf. Ond peidiwch ag anghofio fod yna rai pethau sydd yn haws i ni eu gwneud yn yr hydref - nid yn unig er ein mwyn ein hunain, ond er budd bywyd gwyllt wrth i ni edrych am ffyrdd i'w helpu yn ystod y misoedd oerach sydd i ddod.
Creu hafan i'n hanifeiliaid
Un o'r pethau cyntaf welwn ni wrth iddi droi yn hydrefol yw'r dail yn newid eu lliw ac yn syrthio oddi ar y coed. Ac os oes gennych ardd, efallai fod yna demtasiwn i gael gwared ar y niferoedd ddail sydd yn casglu ar eich lawnt a'u taflu i'r bin garddio yn syth – ond peidiwch da chi! Gall y dail yma fod yn hafan arbennig i ddraenogod, brogaod a channoedd o bryfetach. Gwnewch dwmpath o ddail mewn congl o'r ardd, a gwyliwch mewn rhyfeddod wrth iddo ddod yn fyw, yn llawn creaduriaid bach a mawr!
Casgla mewn casgen!
Gŵyr pob un ohonom fod defnyddio llai o ddŵr yn yr ardd yn helpu i leihau ein biliau a gwarchod bywyd gwyllt ein gwlypdiroedd. Ond wrth gwrs, mae sawl un ohonom am ofalu am ein planhigion a blodau, yn enwedig os ydym yn hau blodau gwyllt yn yr hydref ac am sicrhau eu bod yn ffynnu ac yn helpu ein peillwyr erbyn y daw'r gwanwyn. Dyna pam y gallech ystyried gosod casgen ddŵr yn eich gardd. Mae sawl math o gasgen ar gael ar gyfer gerddi o bob maint, ond gall casgen arferol ddal oddeutu 200 litr o ddŵr.
Twll i bwll
Dyma awgrym i'r arbenigwyr DIY yn eich mysg. Yn yr hydref, mae'n dueddol o fod yn haws gwneud tyllau yn yr ardd; ac os oes gennych le, beth am greu pwll? Efallai y sylwch chi ar bryfaid hofran a gweision y neidr yn cael eu denu ato ar y dechrau, ond o fewn y flwyddyn, gallai fod yn fwrlwm o frogaod, llyffantod a madfallod dŵr.
Ffos a ffin
Ydi tyllu yn apelio ond creu pwll i weld yn ormod o dasg? Gallai hyd yn oed tyllu ffos fas neu gornant greu cartref i amryw o greaduriaid. Bydd creu nodwedd gefn gwlad fel hon yn eich gardd yn darparu digonedd o fwydod a phryfaid i'r aderyn du a'r fronfraith, ac yn cynnig llwybr diogel i ddraenogod ac ymlusgiaid bychain. Gallai'r ffos hyd yn oed droi'n bwll bach yng nghyfnodau gwlypach yr hydref a'r gaeaf.
Mae'r pabi a'i liw coch llachar nid yn unig yn ffefryn gennym ni ymysg ein blodau gwyllt, ond hefyd yn ffefryn gan ein peillwyr. A dyma'r amser perffaith i hau'r hadau gan fod y pridd, sydd dal yn gynnes ar ôl yr haf, a'r gwlybaniaeth ychwanegol yn yr aer hydrefol yn helpu iddynt egino. Mae planhigion blynyddol sydd yn tyfu'n sydyn yn troi o fod yn hedyn i fod yn sioe o flodau mewn ychydig fisoedd. Mae'n broses syml a gall y canlyniad fod yn drawiadol.
Cewch fwy o weithgareddau gwych i helpu eich gardd neu falconi i fod yn garedicach i natur drwy ymweld â'n gwefan Natur ar garreg y drws.